BAM เปิดสินทรัพย์รอขาย “รพ.เมืองเพชร” รองรับผู้ติดเชื้อ พร้อมมอบเงินสนับสนุน 5 แสนบาท
BAM เปิดสินทรัพย์รอขาย "รพ.เมืองเพชร" รองรับผู้ติดเชื้อ พร้อมมอบเงินสนับสนุน 5 แสนบาท
8 เม.ย. 2563

นายสมพร มูลศรีแก้ว กรรมการผู้จัดการใหญ่ บริษัทบริหารสินทรัพย์ กรุงเทพพาณิชย์ จำกัด (มหาชน) หรือ BAM กล่าวว่า จากสถานการณ์แพร่ระบาดของเชื้อไวรัส COVID – 19 ที่ส่งผลกระทบต่อความเป็นอยู่ของประชาชน และภาพรวมของเศรษฐกิจในประเทศขณะนี้ BAM  มีความห่วงใยในปัญหาสังคม พร้อมร่วมสนับสนุนให้ประเทศไทยฝ่าวิกฤต COVID – 19
โดยในวันนี้ (8 เมษายน 2563) BAM ยินดีให้จังหวัดเพชรบูรณ์ ใช้อาคารโรงพยาบาลเมืองเพชร ซึ่งเป็นทรัพย์สินรอการขายของบริษัทฯ จากเดิมเป็นรายการทรัพย์ที่จะนำออกประมูลขายในเดือนเมษายน 2563 นี้ ไปดัดแปลงเป็นโรงพยาบาลสนาม (Cohort Ward) เพื่อรองรับการช่วยชีวิตผู้ป่วยจำนวนมากจากสถานการณ์ระบาดของเชื้อไวรัส COVID – 19 ซึ่งทางจังหวัดเพชรบูรณ์พร้อมเปิดให้บริการทันทีที่เกิดสถานการณ์ฉุกเฉินดังกล่าว โดย BAM ไม่คิดค่าใช้จ่ายใด ๆ ทั้งสิ้น ในการนำทรัพย์สินรอการขายไปใช้ประโยชน์ของทางราชการและประชาชน
พร้อมกันนี้ยังได้มอบเงินจำนวน 500,000 บาท ให้กับจังหวัดเพชรบูรณ์ เพื่อใช้ในการจัดซื้อเครื่องช่วยหายใจชนิดเคลื่อนย้าย พร้อมอุปกรณ์การแพทย์ที่เกี่ยวข้อง โดยมี นายสืบศักดิ์ เอี่ยมวิจารณ์ ผู้ว่าราชการจังหวัดเพชรบูรณ์ เป็นผู้รับมอบ
นอกจากนั้น เพื่อสนับสนุนการแก้ไขปัญหาการแพร่ระบาดของเชื้อไวรัสดังกล่าว BAM ยังได้เตรียมมอบเงินสนับสนุนเพื่อจัดซื้อเครื่องช่วยหายใจชนิดเคลื่อนย้าย อุปกรณ์การแพทย์ และกระบวนการที่เกี่ยวข้องกับการรักษาผู้ป่วยติดเชื้อไวรัส COVID – 19 รวมจำนวนเงิน 2,500,000 บาท ให้กับโรงพยาบาลของรัฐ 5 แห่ง แห่งละ 500,000 บาทได้แก่ โรงพยาบาลศิริราช โรงพยาบาลจุฬาลงกรณ์ โรงพยาบาลราชวิถี โรงพยาบาลรามาธิบดี และโรงพยาบาลบำราศนราดูรอีกด้วย
โดยช่วงที่ผ่านมา BAM ยังได้ออกมาตรการเพื่อบรรเทาความเดือดร้อนให้กับลูกค้าปรับโครงสร้างหนี้ และลูกค้าที่ซื้อทรัพย์แบบผ่อนชำระ ที่ได้รับผลกระทบจากเชื้อไวรัส COVID – 19 ซึ่งทำให้ความสามารถในการผ่อนชำระลดลง จนถึงขั้นไม่มีความสามารถในการผ่อนชำระในช่วงเวลาดังกล่าวได้ โดยลูกค้าสามารถเลือก 1 ใน 3 มาตรการช่วยเหลือที่เหมาะสมกับความเป็นไปได้ในการผ่อนชำระของตนเอง ได้แก่ 1.พักชำระเงินต้นและดอกเบี้ย เป็นเวลา 3 เดือน 2. พักชำระเงินต้นและดอกเบี้ย เป็นเวลา 3 เดือน หลังจากนั้นพักชำระเงินต้นเป็นเวลา 3 เดือน (ชำระเฉพาะดอกเบี้ย) 3.พักชำระเงินต้น (ชำระเฉพาะดอกเบี้ย) จนถึงงวดเดือนธันวาคม 2563 โดยคุณสมบัติของผู้เข้าร่วมโครงการ เพื่อขอผ่อนปรนเงื่อนไขการผ่อนชำระ คือ ผู้ที่ได้รับผลกระทบจากสถานการณ์ COVID – 19  ซึ่งลูกค้าปรับโครงสร้างหนี้กับ BAM ทั้งลูกค้ารายย่อยและลูกค้า SME รวมถึงลูกค้าที่ซื้อทรัพย์สินรอการขายแบบผ่อนชำระกับ BAM  สามารถขอเข้าร่วมโครงการดังกล่าวได้
ทั้งนี้ ลูกค้าสามารถยื่นคำร้องขอผ่อนปรนเงื่อนไขการผ่อนชำระ ภายในวันที่ 31 พฤษภาคม 2563  ซึ่ง BAM จะพิจารณาตามความเหมาะสมสำหรับลูกค้าแต่ละราย โดยสอบถามรายละเอียดได้ที่ Call Center 02-630-0700  สำนักงานใหญ่  สำนักงานดอนเมือง และสำนักงานสาขาทั่วประเทศ  หรือทาง FB : Bam  Thailand   FB : ศูนย์ประนอมหนี้ออนไลน์ by BAM  และ  Line : @bamline